**Διάλεξη 8/11/2016: «*Πολιτικά κόμματα και δημοκρατία. Από τα κόμματα των προυχόντων του 19ου αιώνα στα κόμματα των καρτέλ της μεταδημοκρατίας*»**

**Εισηγητής: Μιχάλης Σπουρδαλάκης**

**Πρακτικά Εισήγησης: *Αλεξάνδρα Δελένδα, Κώστας Τρακόσας***

**Εισαγωγικά**

Η σημερινή δημοκρατία είναι μια κομματική δημοκρατία, παρά τις απόψεις που υποστηρίζουν ότι κόμμα και δημοκρατία, είναι έννοιες αντιφατικές. Ως εκ τούτου, η μελέτη της ιστορικής πορείας των κομμάτων είναι ιδιαίτερα σημαντική, όχι μόνο για να κατανοήσουμε τον τρόπο με τον οποίο λειτουργεί η δημοκρατία, αλλά και προκειμένου να ερμηνεύσουμε την κρίση των κομματικών μηχανισμών και την κριτική που τους ασκείται. Στόχος της εισήγησης, συνεπώς, ήταν ο προσδιορισμός της κρίσης των κομμάτων και η σύνδεσή τους με τη δημοκρατία.

Σε αυτό το πλαίσιο, στοχαστές όπως οι **M. Ostrogorski** και **R. Michels** (τέλη του 19ου και αρχές 20ου αι. αντίστοιχα), έχουν κάνει λόγο για το τέλος των κομμάτων. Τόνιζαν ότι αυτοί οι θεσμοί νοθεύουν τις πλούσιες κοινωνικές διαιρέσεις και υπονομεύουν την εκπροσώπηση, κριτική η οποία φτάνει μέχρι τις μέρες μας. Οι συνθήκες, υποστηρίζεται, που γονιμοποίησαν την ύπαρξη και δράση των κομμάτων ξεφτίζουν και τη θέση τους καλούνται να πάρουν υποσύνολα της μερικότητας, καθώς αναδύεται η έννοια της υποπολιτικής. Για να ελέγξουμε τους λόγους της διάψευσης αυτών των προβλέψεων, θα πρέπει να προσεγγίσουμε το θέμα των κομμάτων στη διαλεκτική του σύνδεση με την κοινωνία και το κράτος.

**Κοινωνία – Κράτος – Κόμματα**

Τα κόμματα συνιστούν αποτέλεσμα ιστορικών διαιρετικών τομών και εκφράζουν αντιθέσεις που εμφανίζονται στο πλαίσιο της πολιτικά συγκροτημένης νεωτερικής κοινωνίας (κράτος – εκκλησία, πόλη – ύπαιθρος, εργοδότες – εργάτες, περιφέρεια – κέντρο, κλπ).

Οι αντιθέσεις αυτές εκφράζονται μέσω των κομματικών συστημάτων με διττό τρόπο, καθώς τα κόμματα αφενός στοχεύουν στη διαχείριση της κρατικής εξουσίας, αφετέρου λειτουργούν ως θεσμοί κοινωνικής έκφρασης. Αποτελούν, δηλαδή, έναν κόμβο όπου συγκλίνουν το κράτος και η κοινωνία. Έτσι, τα κόμματα είναι μοναδικοί θεσμοί, καθώς, εκκινώντας από τις εν λόγω κοινωνικές διαιρετικές τομές, καταγράφουν τις κοινωνικές αντιφάσεις στο πολιτικό τους πρόγραμμα, βάσει του οποίου διεκδικούν την κρατική εξουσία. Έτσι, τα αιτήματα της κοινωνίας μεταφράζονται σε εν δυνάμει κυβερνητική πολιτική. Πρόκειται για μια κυκλική διαδικασία ένωσης εξουσίας και κοινωνίας.

Συνεπώς, τα κόμματα λειτουργούν σε τρία επίπεδα. Το πρώτο είναι αυτό της κοινωνίας. Το δεύτερο είναι η κρατική εξουσία. Το τρίτο είναι η εσωτερική τους κοινότητα, η οργανωτική τους δομή. Η σημερινή κρίση των κομμάτων καταγράφεται στα δύο από τα τρία αυτά επίπεδα, δηλαδή, στη σύνδεσή τους με την κοινωνία και στο επίπεδο της εσωτερικής τους οργανωτικής δομής.

**Η οργάνωση των κομμάτων στο πλαίσιο της Δημοκρατίας**

Συγκεκριμένα, για να κατανοηθούν οι μετεξελίξεις των κομμάτων, θα εξεταστούν οι οργανωτικές μεταβάσεις τους. Με δεδομένο ότι τα κόμματα αποτελούν θεσμούς που εμφανίζονται στο πλαίσιο της νεοτερικότητας, οι οργανωτικές τους μεταβάσεις συνδέονται τόσο με την κοινωνική δυναμική όσο και με τη θεσμική εξέλιξη της κρατικής εξουσίας (από την ισχύ του Κοινοβουλίου, στην ισχύ της εκτελεστικής εξουσίας).

Αρχικά, διακρίνονται δύο βασικά είδη κομματικών σχηματισμών:

* **Κόμματα των προυχόντων (ελίτ, αστική τάξη) (1830-1850).** Με τη θεσμοθέτηση των κοινοβουλίων, τα πρώτα κόμματα χαρακτηρίζονται από χαλαρούς οργανωτικούς δεσμούς και μικρή συμμετοχή πολιτών. Ενδεικτική είναι η ασάφεια της σχέσης κοινωνίας και κράτους, καθώς στηρίζονται στο ισχυρό status των μελών-στελεχών.
* **Κόμματα μαζών (άνοδος εργατικής τάξης) (1880-1900).** Εκπροσωπούν την εργατική τάξη, η οποία ανέρχεται στο προσκήνιο και εφευρίσκει τα κόμματα μαζών. Αντισταθμίζουν το status των μελών των κομμάτων των προυχόντων με τη μαζική συμμετοχή. Η οργάνωσή τους είναι ιεραρχημένη, σφιχτή, με δομές, διαδικασίες και όργανα, αντίστοιχα με την οργάνωση της πολιτείας. Τα κόμματα αυτά εξελίσσονται σε εργαλείο εκδημοκρατισμού, ενώ ταυτόχρονα αποτελούν το οργανωτικό πρότυπο για όλα τα κόμματα. Από το 1890 μέχρι σήμερα, αν και υπάρχουν αλλοιώσεις, εντούτοις, το κέλυφος του κόμματος μαζών εξακολουθεί να παραμένει.

Ωστόσο, ήδη από τη διάρκεια του μεσοπολέμου παρατηρείται μια μετάβαση του πεδίου της ισχύος από την κοινοβουλευτική συνιστώσα σε αυτήν της εκτελεστικής εξουσίας (κυβέρνηση). Οι διαδικασίες αυτές αποκρυσταλλώνονται μεταπολεμικά, όταν οι αλλαγές στις κοινωνικές σχέσεις και η μεταπολεμική μείωση των κοινωνικών εντάσεων, έχουν ως απόρροια και την αλλαγή του οργανωτικού μοντέλου των κομμάτων. Έτσι, ο **O.** **Kirchheimer** τονίζει τη μετάβαση στα **πολυσυλλεκτικά κόμματα («catch all parties»)**. Συγκεκριμένα, τα κόμματα μαζών αφενός μειώνουν τις αναφορές τους στις κοινωνικές τάξεις της αφετηρίας τους, αφετέρου το κεντρικό ζητούμενο του κομματικού μηχανισμού συνίσταται στην άσκηση της εξουσίας και στην πρόσβαση στην κυβέρνηση. Συνεπώς, ο προγραμματικός λόγος αμβλύνεται στο όνομα της πολυσυλλεκτικότητας και η έμφαση δίνεται στη δεξιότητα του «κυβερνάν».

Η κρίση της δεκαετίας του 1970 αλλάζει τα κόμματα, κάτι που αποκρυσταλλώνεται στα μέσα της δεκαετίας του 1990, όταν γίνεται αναφορά σε ένα νέο είδος οργανωτικού σχηματισμού. Πρόκειται για τα **κόμματα καρτέλ (Katz & Mair) ή αλλιώς κόμματα του κράτους**. Τα κόμματα σταδιακά απομακρύνονται από την κοινωνία και ανταγωνίζονται σε επίπεδο αποτελεσματικής εφαρμογής μιας δεδομένης πολιτικής. Χαρακτηρίζονται από μείωση συμμετοχής, πρόσβαση σε κρατικούς πόρους (διαμέσου της άσκησης της εξουσίας), μείωση ανταγωνισμού (εναλλαγή κομμάτων σε δεδομένες πολιτικές), χαλάρωση της οργανωτικής δομής (δεν υπάρχει διαφοροποίηση μέλους και μη μέλους). Διαμορφώνεται μια «καρτελοποίηση» της ίδιας της πολιτικής, καθώς τα κόμματα στρέφονται στο κράτος και γίνονται μέρος τους. Τέλος, ακόμα πιο πρόσφατα, γίνεται λόγος για **κυβερνο-κόμματα (cyber parties)**, που έχουν τα ίδια χαρακτηριστικά, δίνοντας απλώς έμφαση στα εργαλεία επικοινωνίας, χωρίς να αλλοιώνουν το πρότυπο του κόμματος – κράτους.

**Μεταδημοκρατία και κόμματα**

Τα κόμματα αυτά διασφαλίζουν, έως ενός σημείου, την ηγεμονία και την αναπαραγωγή του νεοφιλελευθερισμού και εντάσσονται στο πλαίσιο της μεταδημοκρατίας. Ως όρος, η μεταδημοκρατία σημαίνει ότι όλες οι μορφές Δημοκρατίας υπάρχουν και συνεχίζουν να λειτουργούν μέσα στην κοινωνία, αλλά η πολιτική ενέργεια του συστήματος δεν καταναλώνεται σε αυτούς τους θεσμούς, καθώς έχει μεταφερθεί σε μικρούς κύκλους των ελίτ (πολιτικών, επιχειρηματιών, τεχνοκρατών). Άρα έχουμε ένα κέλυφος όπου λειτουργούν οι δημοκρατικοί θεσμοί, αλλά τους αφαιρείται ο κοινωνικός και λαϊκός έλεγχος. Εδώ εντάσσονται οι δραματικοί μετασχηματισμοί του κράτους και άρα της ίδιας της δημοκρατίας με αποψίλωση σημαντικών λειτουργιών οι οποίες εκχωρούνται προς τα έξω, προς τα κάτω και προς τα πάνω (π.χ. Ανεξάρτητες Αρχές, ΕΕ, αγορά, ΚΠ, περιφέρεια). Σε αυτό το πλαίσιο, αναπτύσσεται και η συζήτηση για το κατά πόσο αυτή η διαδικασία εκχώρησης είναι ένα φαινόμενο αυτοτροφοδοτούμενο, όπου το ίδιο το κυρίαρχο κράτος αποφασίζει την εκχώρηση μέρους της κυριαρχίας του, ή το αν αυτό προκύπτει από την ίδια τη λειτουργία των υπερεθνικών θεσμών (ιδιαίτερα της ΕΕ, με δεδομένα το έλλειμμα δημοκρατίας και την απουσία κοινού δημόσιου χώρου) και αντίστοιχων συμφωνιών (TTIP) ή αν είναι μια διαδικασία που περιλαμβάνει και τις δύο παραμέτρους.

Από την άλλη, τα κόμματα, ως φορείς έκφρασης της κοινωνίας και ως διαχειριστές της εξουσίας, έχουν τη δυνατότητα να αποτρέψουν αυτή τη διαδικασία. Ωστόσο, τα κόμματα του κράτους που διαχειρίζονται την κρατική εξουσία, αδυνατούν να απορροφήσουν τις ανισότητες που (ανα)παράγονται, με αποτέλεσμα, όταν αυτή η αδυναμία φτάσει σε κάποιο επίπεδο, οι πολίτες να αναζητούν μη αναμενόμενους διαύλους έκφρασης. Συνήθως αυτή η έκφραση πηγαίνει στα ακροδεξιά κόμματα και σε συντηρητικούς υποψηφίους, αλλά και όχι μόνον, καθώς, αναλόγως των συνθηκών και των συγκυριών, μπορεί να έχουμε και άλλου είδους εκφράσεις (Bernie Sanders, Jeremy Corbyn, ΣΥΡΙΖΑ, Podemos κ.ά.).

Η δεδομένη συμπόρευση των κομμάτων με τη δημοκρατία οδηγεί στο συμπέρασμα ότι η διεύρυνση ή η συρρίκνωση της δημοκρατίας σχετίζεται άμεσα με το τι κόμματα έχουμε. Στόχος των κομμάτων πρέπει να είναι η επανένωση με την κοινωνία ώστε να λειτουργούν ως εκφραστές των κοινωνικών αμφισβητήσεων και όχι να γίνονται οι φορείς επιβολής πολιτικών στην κοινωνία.